ORDE do 31 de xullo de 2008 pola que se modifica a do 2 de maio, pola que se modifica a Orde do 11 do marzo de 2008 pola que se regulan e convocan axudas para a compra de gando bovino e ovino-cabrún que teña por obxecto a reposición das reses como consecuencia do sacrificio obrigatorio en execución dos programas de control e erradicación de enfermidades dos animais.
CONSELLERÍA DO MEDIO RURAL — III. OUTRAS DISPOSICIÓNS — 06/08/2008

Na disposición adicional da Orde do 11 de marzo de 2008 pola que se regulan e convocan axudas para a compra de gando bovino e ovino-cabrún que teña por obxecto a reposición das reses como consecuencia do sacrificio obrigatorio en execución dos programas de control e erradicación de enfermidades dos animais, establécese que está suxeita a comunicación á Unión Europea e o pagamento das axudas quedará en todo caso condicionado a que os órganos competentes da Unión Europea adopten unha decisión de non formular obxeccións a estas, ou declarasen a subvención compatible co Mercado Común, e as posibles observacións e modificacións derivadas de tal pronunciamento.
Tendo recibido unha nova comunicación da Unión Europea que indica as modificacións que se deben facer.
De conformidade co disposto no artigo 30.I.3º do Estatuto de autonomía de Galicia, e en uso das facultades que me confire o artigo 14º da Lei 9/2007, do 13 de xuño , de subvencións de Galicia, así como en uso das competencias que me confire a Lei 1/1983, do 22 de febreiro, modificada pola Lei 11/1988, do 20 de outubro, reguladora da Xunta e do seu presidente,
DISPOÑO:
Artigo único.
Modificación da Orde do 2 de maio, que modifica a Orde do 11 de marzo de 2008 pola que se regulan e convocan axudas para a compra de gando bovino e ovino-cabrún que teña por obxecto a reposición das reses como consecuencia do sacrificio obrigatorio en execución dos programas de control e erradicación de enfermidades dos animais.
O artigo 5º da Orde do 11 de marzo de 2008 pola que se regulan e convocan axudas para a compra de gando bovino e ovino-cabrún que teña por obxecto a reposición das reses como consecuencia do sacrificio obrigatorio en execución dos programas de control e erradicación de enfermidades dos animais, queda redactado como segue:
Artigo 5º.-Clase e contía das axudas.
1. As axudas para a compra de animais destinados á reposición considerados nesta orde poderán concederse nas contías e cos límites seguintes:
-Cincocentos euros (500 ) por animal adquirido da especie bovina, e 50  no ovino-cabrún, nos casos de baleiro sanitario nunha explotación, que será incrementado nun 10% se pertence a unha ADS, ata un máximo de 24.000  por beneficiario.
-O 75% do importe citado na primeira alínea por cada animal adquirido nos casos en que non se realiza baleiro total da explotación, ata un máximo de 12.000  por beneficiario.
-Ademais do establecido nos puntos anteriores, poderá concederse unha contía adicional nos casos seguintes:
* Se os animais sacrificados pertencen a explotacións incluídas en núcleos de control leiteiro, nun importe por animal igual ao resultado de multiplicar:
0,15  polos quilos de leite resultantes de aplicar a diferenza entre o rendemento leiteiro medio de, polo menos, o 60% das femias da explotación con maior rendemento e a cantidade de 6.700 quilos.
* Se os animais sacrificados pertencen a unha raza cárnica e están inscritos no libro xenealóxico da citada raza, poderase engadir unha contía adicional de:
150  en vacas menores de 10 anos cualificación morfolóxica de 75 a 79 puntos.
300  en vacas menores de 10 anos cualificación morfolóxica de 80 a 84 puntos.
450  en vacas menores de 10 anos cualificación morfolóxica máis de 85 puntos.
Aplicaríase a cualificación morfolóxica que figure na carta do animal.
Nestes últimos casos o límite máximo por beneficiario será de 36.000 .
-En todo caso, a axuda concedida para compensar a diferenza entre o importe das indemnizacións xa concedidas polo animal sacrificado por motivos sanitarios e o prezo de adquisición dun animal de substitución, non poderá exceder a axuda máxima á renda que se pode conceder en virtude do artigo 10º, número 2, letra a), inciso ii), do Regulamento (CE) nº 1857/2006.
2. O número de reses obxecto da axuda non poderá ser superior, en ningún caso, ao dos animais reprodutores que figuren asignados a esa explotación na base de datos oficial da Consellería do Medio Rural e que fosen obxecto de sacrificio obrigatorio, entendéndose como tales os animais bovinos de máis de dous anos, e os de menos de dous anos que parisen antes desa idade, e que teñan menos de dez anos de idade nos de aptitude leiteira e quince anos nos de aptitude cárnica. Os ovinos e cabrúns de máis dun ano, e os de menos dun ano que parisen antes desa idade, e que teñan menos de cinco anos de idade.
3. No cálculo das axudas teranse en conta os seguintes aspectos:
-Para causar dereito a axuda, as enfermidades deben figurar na lista de epizootias da Oficina Internacional de Epizootias ou no anexo da Decisión 90/424/CEE.
-A axuda limitarase a perdas ocasionadas polas enfermidades cuxos brotes foran oficialmente recoñecidos polas autoridades competentes dentro dun programa público, de prevención, control ou erradicación.
-Restaranse do importe máximo da axuda os importes recibidos en virtude de réximes de seguros e os custos que non se efectuasen debido á enfermidade e que se terían efectuado de todas as formas.
-Non se poderán conceder axudas por enfermidades para as que a normativa comunitaria impoña taxas específicas para medidas de loita contra elas.
-Non se poderán conceder axudas por medidas cuxo custo, segundo o establecido pola normativa comunitaria, deba ser sufragado polos gandeiros, salvo que ese custo quede totalmente compensado por taxas obrigatorias pagadas polos produtores.
-Non se poderán pagar axudas para compensar perdas ou gastos producidos nun momento anterior a un prazo de catro anos.
Disposicións derradeiras
Primeira.-Facúltase o director xeral de Produción, Industrias e Calidade Agroalimentaria para ditar as disposicións necesarias para o desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 31 de xullo de 2008.
Alfredo Suárez Canal
Conselleiro do Medio Rural